Source: https://www.kyppi.fi/palveluikkuna/rapea/read/asp/r_kohde_det.aspx?KOHDE_ID=200822
Timestamp: 2019-01-21 14:22:04+00:00
Document Index: 9067405

Matched Legal Cases: ['kko ', 'kko ', 'kko\n', 'kko ', 'kko ', 'kko ', 'kko ']

Pihlajaveden vanha kirkko 200822
Kiinteistötunnus: 249-407-881-1;
Puukirkko, päätytornillinen pitkäkirkko. Pihlajaveden vanha kirkko kertoo kansanomaisen puukirkkotaiteen rakennustavoista ja ja muodoista. Vaatimattomassa ja koruttomassa kirkossa yhdistyy vuosisatoja jatkunut rakennusperinne.
1780-luvulla rakennettu vuoraamaton saarnahuone on länsitornillinen pitkäkirkko, jonka kylkiäisinä ovat eteläinen kirkkosalin laajennus ja pohjoinen sakaristo. Komea länsitapuli päättyy paanupeitteiseen sipuliin. Kirkon rakenteissa näkyy kuulun kirkonrakentajan Matti Åkerblomin kädenjälki. Tynnyriholvattu kirkkosali on vuoraamattomuudessaan ja maalaamattomuudessaan vaikuttava.
Kirkkoa ympäröi harmaakiviaidan rajaama luonnontilainen kirkkomaa, hautausmaa ja kangasmetsä. Portin läheisyydessä on kirkkovenekoppeli ja 1930-luvulla rakennettu "kahvitupa".
Heli-Maija Voutilainen, Pihlajaveden seurakunnan hautausmaat. Keski-Suomen museon hautausmaainventointi 1989.
Marja Terttu Knapas, Pihlaveden vanha kirkko. Keuruun ja Pihlajaveden kirkot. Suomen kirkot 21. Museovirasto 1998.
Muut tunnukset: Erämaakirkko
Luonti:1.1.1900 Viimeisin muutos: 5.8.2011
Ruoveden suureen kirkkopitäjään kuuluneen Pihlajaveden köyhän syrjäkylän kymmenen taloa ja neljä torppaa halusivat 1770-luvun lopussa perustaa oman rukoushuonekunnan sekä hautausmaan. Asukkaat anoivat tuomiokapitulilta lupaa oman kirkon rakentamiseen. Lupa saatiin hautausmaahan ja saarnahuoneen perustamiseen. Saarnahuone sai kuitenkin kirkon muodon ja hirsikirkko rakennettiin Matti Åkerblomin johdolla 1780-1783, mutta vihittiin kirkoksi vasta 1787.
Kirkko jäi autiokirkoksi 1870. "Pieni erämaakirkko" löydettiin ja sen kunnostus alkoi 1920-luvulta, katto uusittiin 1966. Kirkko on kesäkäytössä.
Pihlajaveden vanha kirkko (kirj. piir. "vanhakirkko")